สหกรณ์รับส้มเงินฝากทะลักส.ค.มากกว่านี้
สหกรณ์ออมทรัพย์ส้มหล่นเงินฝากเริ่มไหลทะลักเข้า หลังลดการคุ้มครองเหลือ 1 ล้านบาท ประกาศรับมือเออีซี
23 ม.ค. 2555

สหกรณ์ออมทรัพย์ส้มหล่นเงินฝากเริ่มไหลทะลักเข้า หลังลดการคุ้มครองเหลือ 1 ล้านบาท ประกาศรับมือเออีซี 
นายสวัสดิ์ แสงบางปลา ประธาน กรรมการดำเนินการสหกรณ์ออมทรัพย์ จุฬาลงกรณ์มหาวิทยาลัย เปิดเผยว่า ขณะนี้เริ่มมีเงินฝากของประชาชนไหลเข้าฝากกับสหกรณ์ออมทรัพย์มากขึ้น และคาดว่าหลังจากเดือน ส.ค.นี้ไป ปริมาณเงินฝากจากธนาคารพาณิชย์จะยังไหลเข้ามาในสหกรณ์ออมทรัพย์มากขึ้น เพราะมีผู้ฝากเงินจำนวนไม่น้อยที่ต้องรอให้เงินฝากประจำครบตามเวลาที่กำหนดก่อนจะย้ายเงิน 
ขณะเดียวกัน หากธนาคารแห่งประเทศไทย (ธปท.) มีนโยบายที่จะเรียกเก็บเงินสมทบจากสถาบันการเงินเพิ่มมากขึ้น เพื่อนำเงินไปชำระหนี้กองทุนเพื่อการพัฒนาระบบสถาบันการเงิน จะทำให้ธนาคารพาณิชย์มีต้นทุนธนาคารเพิ่มขึ้น ซึ่งอาจจะมีการปรับลดอัตราดอกเบี้ยเงินฝากลงมา ซึ่งจะทำให้ประชาชนเริ่มจะหาช่องทางการระดมเงินฝากใหม่ๆ ประกอบกับปัจจุบันสหกรณ์ออมทรัพย์ส่วนใหญ่จะให้ดอกเบี้ยเงินฝากที่สูงกว่าธนาคารพาณิชย์อยู่มากกว่า 0.25% และไม่ต้องเสียภาษี ทำให้ได้รับผลตอบแทนสูงกว่ามาก
นายเฉลิมพล ดุลสัมพันธ์ ประธานกรรมการสมาคมสมาพันธ์สหกรณ์ออมทรัพย์และเครดิตในเอเชีย เปิดเผยว่า ได้แจ้งให้สมาชิกสหกรณ์ออมทรัพย์รับมือการลดความคุ้มครองเงินฝาก 1 ล้านบาทในปี 2555 และการเรียกเก็บเงินสมทบเงินฝากเข้าสถาบันการเงินมากขึ้นว่านี่จะเป็นโอกาสของสหกรณ์ออมทรัพย์ที่จะมีแหล่งเงินทุนมากขึ้น ประกอบกับให้ปรับตัวรับกับการเปิดประชาคมอาเซียน จะทำให้มีการแข่งขันที่รุนแรงขึ้น